Armilan kuntoutusosasto 7 esitetään suljettavaksi ja toiminta järjestettäväksi uudella tavalla

Henkilöstölle tarjotaan töitä muista yksiköistä, potilaille paikkoja lisää ympärivuorokautisiin asumispalveluihin.

Etelä-Karjalan hyvinvointialue on järjestelemässä uudelleen osastopaikkoja.

Armilan kuntoutusosasto 7:llä on tälläkin hetkellä 25 potilasta, joista osa odottaa pitkäaikaista asumispaikkaa. Yhteensä asumispaikkaa eri hyvinvointialueen osastoilla odottaa yli 60 potilasta. Kuntoutusosasto ei palvele heidän tarpeitaan parhaimmalla tavalla.

Vastaavasti samaan aikaan ympärivuorokautisia asumispaikkoja on hyvinvointialueella suljettuina 22 henkilökuntapulan vuoksi.

Jotta palvelujen tarvitsijat ja palvelut kohtaisivat aiempaa paremmin, nuo käyttämättömät asumispaikat pyritään avaamaan.

-Olemme käyneet osasto 7:n työntekijöiden kanssa yhteistoimintaneuvottelut 22.2. Neuvotteluissa on sovittu, että heille tullaan tarjoamaan työtä hyvinvointialueen asumispalveluiden yksiköistä tai terveydenhuollon ja kuntoutuksen toimialueen muista yksiköistä neuvotellen työmahdollisuuksista yksilöllisesti kunkin työntekijän kanssa, terveydenhuollon toimialuejohtaja Juhani Grönlund sanoo.

Muutoksen taustalla on palvelujen paremman kohdentamisen ohella Armilan sairaalatilojen kunto. Kuluvan vuoden aikana kaikille Armilan toiminnoille etsitään korvaavia tiloja pitkään ilmenneiden sisäilmaongelmien vuoksi. Osasto 7 on hammashuollon ohella ensimmäisiä lähtijöitä. Osasto suljettaisiin 31.5. mennessä.

Järjestely tukee myös hyvinvointialueen sopeutusohjelmaa, sillä palkkavaraus ympärivuorokautisten hoitopaikkojen avaamiseen on olemassa. Kulusäästö terveydenhuollon osastotoimintojen osalta olisi 1,2 miljoonaa euroa.

Aluehallitus päättää muutosehdotuksesta kokouksessaan 20.3. Aluehallituksen asiaa koskeva esitys on luettavissa tästä.

Lisätietoja:

Terveydenhuollon toimialuejohtaja Juhani Grönlund, p. 040 546 4526, juhani.gronlund@ekhva.fi